Document ID: 31983R3419

ΚΑΝΟΝΙΣΜΟΣ (ΕΟΚ) αριθ. 3419/83 ΤΟΥ ΣΥΜΒΟΥΛΙΟΥ της 14ης Νοεμβρίου 1983 για ορισμένες μεθόδους εφαρμογής της συμφωνίας μεταξύ της Κοινότητας και της Ρουμανίας περί του εμπορίου βιομηχανικών προϊόντων
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι, στις 28 Ιουλίου 1980, υπογράφηκε συμφωνία μεταξύ της Ευρωπαϊκής Οικονομικής Κοινότητας και της Σοσιαλιστικής Δημοκρατίας της Ρουμανίας περί του εμπορίου βιομηχανικών προϊόντων, καλούμενη στο εξής "συμφωνία"-
ότι ο κανονισμός (ΕΟΚ) αριθ. 3449/80 (1), όπως τροποποιήθηκε από τους κανονισμούς (ΕΟΚ) αριθ. 3799/81 (2) και (ΕΟΚ) αριθ. 585/83 (3), καθόρισε ορισμένες μεθόδους εφαρμογής του καθεστώτος εισαγωγών που απορρέει από τη συμφωνία, και ιδίως για την εφαρμογή της ρήτρας διασφαλίσεως που προβλέπεται στο άρθρο 8 της εν λόγω συμφωνίας, και κατά παρέκκλιση από τους κανονισμούς (ΕΟΚ) αριθ. 925/79 (4) και (ΕΟΚ) αριθ. 3286/80 (5)-
ότι ο κανονισμός (ΕΟΚ) αριθ. 3449/80 καθόρισε επίσης τις μεθόδους εφαρμογής για τον έλεγχο κατά την εισαγωγή προϊόντων για τα οποία έχουν ανασταλεί οι ποσοτικοί περιορισμοί κατά την εισαγωγή σε ορισμένα κράτη μέλη δυνάμει του πρωτοκόλλου περί εφαρμογής του άρθρου 4 της συμφωνίας, καλουμένου στο εξής "πρωτοκόλλου"-
ότι ο κανονισμός (ΕΟΚ) αριθ. 3449/80 τροποποιήθηκε δύο φορές- ότι εξάλλου οι κανονισμοί (ΕΟΚ) αριθ. 925/79 και (ΕΟΚ) αριθ. 3286/80 αντικαταστάθηκαν και τροποποιήθηκαν αντίστοιχα από τον κανονισμό (ΕΟΚ) αριθ. 1765/82 του Συμβουλίου της 30ής Ιουνίου 1982 περί του κοινού καθεστώτος εισαγωγών από χώρες κρατικού εμπορίου (6), και από τον κανονισμό (ΕΟΚ) αριθ. 3420/83 του Συμβουλίου της 14ης Νοεμβρίου 1983 για τα καθεστώτα εισαγωγής προϊόντων καταγωγής χωρών κρατικού εμπορίου που δεν έχουν ελευθερωθεί στο επίπεδο της Κοινότητας (7), ο οποίος αποτελεί κωδικοποίηση των διαφόρων κοινοτικών πράξεων και επαναλαμβάνει εν μέρει το περιεχόμενο του κανονισμού (ΕΟΚ) αριθ. 3449/80-
ότι, πρέπει, συνεπώς, να ενημερωθεί ο κανονισμός (ΕΟΚ) αριθ. 3449/80 και να προσαρμοσθεί στη νέα νομική κατάσταση, για να εξασφαλισθεί η αναγκαία συνοχή του συνόλου των προαναφερομένων ρυθμίσεων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη των άλλων διατάξεων του παρόντος κανονισμού, οι εισαγωγές στην Κοινότητα που προέρχονται από τη Ρουμανία υπόκεινται:
- στον κανονισμό (ΕΟΚ) αριθ. 1765/82 για τα προϊόντα που καλύπτει ο κανονισμός αυτός και για όσα απαριθμούνται στο παράρτημα του παρόντος κανονισμού, και που έχουν ελευθερωθεί στο επίπεδο της Κοινότητας, και
- στον κανονισμό (ΕΟΚ) αριθ. 3420/83, για τα υπόλοιπα προϊόντα.
Άρθρο 2
1. Στις περιπτώσεις που δικαιολογείται η εφαρμογή από την Κοινότητα των μέτρων διασφαλίσεως που προβλέπονται στο άρθρο 8 της συμφωνίας, για τα προϊόντα που καλύπτει ο κανονισμός (ΕΟΚ) αριθ. 1765/82, τα μέτρα αυτά λαμβάνονται, με την επιφύλαξη της παραγράφου 2, σύμφωνα με τις διαδικασίες που προβλέπει αυτός ο ίδιος κανονισμός, και ιδίως το άρθρο 12, αφού ολοκληρωθούν οι διαβουλεύσεις με τη Ρουμανία, που προβλέπονται στο άρθρο 8 της συμφωνίας-
2. Όταν πληρούνται οι όροι που προβλέπονται στο άρθρο 8 παράγραφος 6 της συμφωνίας, τα μέτρα διασφαλίσεως λαμβάνονται, κατά περίπτωση, από την Επιτροπή σύμφωνα με τη διαδικασία που προβλέπεται στο άρθρο 11 του κανονισμού (ΕΟΚ) αριθ. 1765/82 ή από ένα κράτος μέλος σύμφωνα με τη διαδικασία που προβλέπεται στο άρθρο 13 του ίδιου κανονισμού.
3. Όσον αφορά τα προϊόντα που υπάγονται στη συμφωνία και καλύπτονται από τον κανονισμό (ΕΟΚ) αριθ. 1765/82, οι διαβουλεύσεις που προβλέπονται στο άρθρο 4 του εν λόγω κανονισμού διεξάγονται στα πλαίσια κοινής συνεδρίασης μεταξύ της επιτροπής του άρθρου 5 του ίδιου κανονισμού και της επιτροπής που συνιστάται με το άρθρο 12 του κανονισμού (ΕΟΚ) αριθ. 3420/83.
Άρθρο 3
1. Στις περιπτώσεις που δικαιολογείται η εφαρμογή από την Κοινότητα των μέτρων διασφαλίσεως που προβλέπονται στο άρθρο 8 της συμφωνίας για τα προϊόντα που υπάγονται στον κανονισμό (ΕΟΚ) αριθ. 3420/83, τα μέτρα αυτά, με την επιφύλαξη της παραγράφου 2, λαμβάνονται, κατά περίπτωση, από το Συμβούλιο ή την Επιτροπή σύμφωνα με τις διαδικασίες που προβλέπονται από τον ίδιο κανονισμό και ιδίως τα άρθρα του 7, 8 και 9, μετά το πέρας των διαβουλεύσεων με τη Ρουμανία που προβλέπονται στο άρθρο 8 της συμφωνίας.
2. Όταν πληρούνται οι όροι που προβλέπονται στο άρθρο 8 παράγραφος 6 της συμφωνίας, τα μέτρα διασφαλίσεως λαμβάνονται από κάθε κράτος μέλος σύμφωνα με τις διαδικασίες που προβλέπονται στο άρθρο 10 του κανονισμού (ΕΟΚ) αριθ. 3420/83.
3. Η προθεσμία που προβλέπεται στο άρθρο 9 παράγραφος 4 του κανονισμού (ΕΟΚ) αριθ. 3420/83 αρχίζει να τρέχει με τη λήξη των διαβουλεύσεων με τη Ρουμανία.
Άρθρο 4
1. Για τα προϊόντα που απαριθμούνται στο παράρτημα I του πρωτοκόλλου, κάθε ενδιαφερόμενο κράτος μέλος μπορεί να εκδώσει έντυπα ή άδειες εισαγωγής για ένα ποσό που υπερβαίνει εκείνο που αναγράφεται στο παράρτημα II του πρωτοκόλλου, μέχρι ένα ετήσιο όριο 25 % του ποσού αυτού.
Το άνοιγμα δυνατοτήτων εισαγωγών πέρα από το όριο αυτό συνιστά, κατά την έννοια του άρθρου 7 του κανονισμού (ΕΟΚ) αριθ. 3420/83, τροποποίηση του καθεστώτος εισαγωγής.
2. Το ενδιαφερόμενο κράτος μέλος μπορεί, εντούτοις, να υπερβεί χωρίς περιορισμό το ποσό που αναγράφεται στο παράρτημα II του πρωτοκόλλου, όταν πρόκειται για προϊόντα για τα οποία οι ποσοτικοί περιορισμοί κατά την εισαγωγή στα άλλα κράτη μέλη έχουν καταργηθεί.
3. Στις περιπτώσεις που το ενδιαφερόμενο κράτος μέλος προτίθεται να κάνει χρήση των δυνατοτήτων που παρέχουν οι παράγραφοι 1 και 2, πληροφορεί προηγουμένως την Επιτροπή, η οποία διαβουλεύεται με τις αρμόδιες αρχές της Ρουμανίας.
4. Όταν, συνεπεία αναστολών ποσοτικών περιορισμών κατά την εισαγωγή που προβλέπει το πρωτόκολλο, προϊόν παραμένει υπό ποσοτικό περιορισμό σε ένα μόνο κράτος μέλος:
- οι εισαγωγές του ίδιου προϊόντος στο κράτος μέλος αυτό εξακολουθούν να υπάγονται στο άρθρο 4 παράγραφος 1 στοιχείο β) του κανονισμού (ΕΟΚ) αριθ. 3420/83, και
- το άρθρο 4 παράγραφος 2 του ίδιου κανονισμού δεν εφαρμόζεται στο εν λόγω προϊόν.
Άρθρο 5
Η Επιτροπή προβαίνει σε διαβουλεύσεις με τη Ρουμανία στις περιπτώσεις που προβλέπονται από τη συμφωνία.
Άρθρο 6
Οι κανονισμοί (ΕΟΚ) αριθ. 3449/80, (ΕΟΚ) αριθ. 3799/81 και (ΕΟΚ) αριθ. 585/83 καταργούνται.
Άρθρο 7
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 14 Νοεμβρίου 1983.

Labels: 18
3
1
5